คําสั่งกรมบังคับคดี

ที่ 681/2560

เรื่อง การปฏิบัติงานกรณีทรัพย์สินที่ยึดไว้สูญหาย หรือถูกรื้อถอน

---------------------

          ตามที่ได้มีการประกาศใช้พระราชบัญญัติแก้ไขเพิ่มเติมประมวลกฎหมายวิธีพิจารณาความแพ่ง (ฉบับที่ 30) พ.ศ. 2560 นั้น เพื่อให้การปฏิบัติหน้าที่ของเจ้าพนักงานบังคับคดีเกี่ยวกับการยึดทรัพย์สิน เป็นไปด้วยความเรียบร้อย เหมาะสม มีประสิทธิภาพ และเป็นไปในแนวทางเดียวกัน อาศัยอํานาจตามความใน มาตรา 32 แห่งพระราชบัญญัติระเบียบบริหารราชการแผ่นดิน พ.ศ. 2534 แก้ไขเพิ่มเติมโดย พระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 จึงมีคําสั่งดังต่อไปนี้ 


ข้อ ๑ ให้ยกเลิกคําสั่งกรมบังคับคดี ที่ 93/2554 ลงวันที่ 8 มีนาคม 2554 เรื่อง การปฏิบัติงาน กรณีทรัพย์สินที่ยึดไว้สูญหาย หรือถูกรื้อถอน


ข้อ ๒ กรณีทรัพย์สินที่เจ้าพนักงานบังคับคดียึดไว้สูญหาย ถูกรื้อถอน หรือเสียหาย ทั้งหมดหรือ แต่เพียงบางส่วนอันเกิดจากการกระทําความผิดอาญา

          2.1 ให้ผู้อํานวยการสํานักงานเสนอรายงานการตรวจสอบพร้อมกับเสนอความเห็นต่ออธิบดีกรมบังคับคดีเพื่อร้องทุกข์ต่อพนักงานสอบสวนขอให้ดําเนินคดีแก่ผู้กระทําความผิด หรือขอให้สืบสวน สอบสวนหาตัวผู้กระทําผิดต่อไป ทั้งนี้ ให้เสนอหนังสือร้องทุกข์เพื่อให้อธิบดีกรมบังคับคดี ลงนามไปพร้อมด้วย

          2.2 ให้เจ้าพนักงานบังคับคดีสอบถามความประสงค์เจ้าหนี้ตามคําพิพากษาเกี่ยวกับ ทรัพย์สินที่ยึดส่วนที่เหลืออยู่ โดยหากประสงค์ให้ดําเนินการบังคับคดีกับทรัพย์สินที่ยึดส่วนที่เหลือ ให้เจ้าพนักงานบังคับคดีดําเนินการบังคับคดีต่อไปโดยไม่ต้องรอให้ทรัพย์สินที่สูญหาย หรือถูกรื้อถอน แล้วแต่กรณี กลับคืนมาก่อน 

          2.3 หากเจ้าหนี้ตามคําพิพากษาขอถอนการยึดทรัพย์สินที่สูญหายหรือถูกรื้อถอนนั้น ให้เจ้าพนักงานบังคับคดีเรียกเก็บค่าธรรมเนียมยึดทรัพย์สินซึ่งไม่ใช่ตัวเงินแล้วไม่มีการขายหรือจําหน่าย

          2.4 หากสภาพทรัพย์สินที่ยึดส่วนที่เหลือจําเป็นต้องประเมินราคาทรัพย์สินดังกล่าวใหม่ เพื่อใช้เป็นราคาประกอบการขาย เช่น 

                    - สิ่งปลูกสร้างถูกรื้อถอนหรือเสียหายแต่เพียงบางส่วน

                    - ทรัพย์สินที่สูญหายเป็นอุปกรณ์หรือส่วนควบของทรัพย์ที่ยึด

                    - กรณีที่ไม่อาจแยกราคาประเมินที่ดินและราคาสิ่งปลูกสร้างได้

                    - ที่ดินมีราคาสูงขึ้นโดยเจ้าหนี้ตามคําพิพากษาแถลงขอให้ประเมินราคาใหม่ตามหลักเกณฑ์ของกรมบังคับคดี

          ให้เจ้าพนักงานบังคับคดีทําการประเมินราคาและแจ้งราคาประเมินใหม่ให้ผู้มีส่วนได้เสีย ทราบก่อนทําการขายทอดตลาด

          2.5 หากสามารถเรียกทรัพย์สินที่สูญหายหรือถูกรื้อถอนกลับคืนมาได้ในภายหลัง ให้ เจ้าพนักงานบังคับคดีทําการขายทอดตลาดทรัพย์สินนั้นต่อไปจนเสร็จสิ้น

          2.6 สํานวนบังคับคดีที่ทรัพย์สินที่ยึดไว้สูญหาย ให้ถือเป็นสํานวนที่ต้องดําเนินการต่อไป จนกว่าจะได้ทรัพย์สินคืนและหาผู้กระทําความผิดมาลงโทษได้ ภายในกําหนดอายุความตามมาตรา 95 แห่งประมวลกฎหมายอาญา การบังคับคดีย่อมเป็นอันสิ้นสุดลงตามอายุความในทางอาญา เจ้าพนักงานบังคับคดี จึงจะปลดเผาสํานวนดังกล่าวได้


ข้อ ๓ กรณีทรัพย์สูญหายมิได้เกิดจากการกระทําความผิดอาญา เช่น เกิดจากเหตุสุดวิสัย หรือ เกิดจากการกระทําของบุคคลภายนอก (คําสั่งเจ้าพนักงานท้องถิ่นให้รื้อถอน) หรือเกิดจากจําเลยเป็นผู้กระทําเอง เพื่อต่อเติม ซ่อมแซม ทุบสร้างใหม่ให้ดีขึ้น เป็นต้น ให้เจ้าพนักงานบังคับคดีไปดําเนินการจดรายงานเจ้าหน้าที่ พร้อมประเมินราคาทรัพย์ใหม่ให้เป็นไปตามสภาพความเป็นจริง เพื่อใช้เป็นหลักฐานในการคํานวณ ค่าธรรมเนียมตามตาราง 5 แห่งประมวลกฎหมายวิธีพิจารณาความแพ่ง และแจ้งราคาประเมินใหม่ ให้ผู้มีส่วนได้เสียทราบก่อนทําการขายทอดตลาด

          ทั้งนี้ ให้ถือปฏิบัติตั้งแต่บัดนี้เป็นต้นไป


ผู้มีอํานาจลงนาม -                                                                                         สั่ง ณ วันที่ 9 พฤศจิกายน พ.ศ. 2560

 

                                                                                        (ลงชื่อ) รื่นวดี    สุวรรณมงคล

                                                                                        (นางสาวรื่นวดี   สุวรรณมงคล)

                                                                                               อธิบดีกรมบังคับคดี